Source: https://domov.sme.sk/c/5685158/sud-potvrdil-24-rocny-trest-pre-hlavneho-aktera-vrazd-vo-valaskej.html
Timestamp: 2017-02-23 12:12:48+00:00
Document Index: 347820

Matched Legal Cases: ['Súd ', 'Súd ', 'súd ', 'Súd ', 'súd ', 'súd ']

Súd potvrdil 24-ročný trest pre hlavného aktéra vrážd vo Valaskej - domov.sme.sk
Zobraziť všetky sekcie Súd potvrdil 24-ročný trest pre hlavného aktéra vrážd vo Valaskej
Matej Ivančík ako hlavný aktér dvojnásobnej vraždy vo Valaskej v okrese Brezno si vo väzení s maximálnym stupňom stráženia odsedí 24-ročný trest. 15. dec 2010 o 14:03 TASR
Písmo:A-|A+00BRATISLAVA. Takýto verdikt Krajského súdu v Banskej Bystrici z marca 2008 dnes potvrdil aj Najvyšší súd (NS) SR, ktorý zamietol Ivančíkovo odvolanie. Spolu s ním boli z vraždy dvoch tínedžerov obžalovaní aj Peter Škoda a Ivan Budinský. Tí sú v súčasnosti vo väzení a odpykávajú si svoje tresty. Naopak Ivančík je na úteku a jeho pobyt nie je známy. Súd preto na neho vydá zatykač. Ivančík mal byť hlavným iniciátorom vrážd tak Edity Melošovej, ako aj Miroslava Pušku. Obaja mali v čase smrti na jar 2002 len 18 rokov. NS SR dnes odvolanie Ivančíka zamietol, pretože krajský súd podľa neho vykonal a správne vyhodnotil všetky dôkazy. Okrem nepriamych dôkazov Ivančíka usvedčujú a jeho obhajobu vyvracajú výpovede spoluobžalovaných Škodu a Budinského.
"Treba zdôrazniť, že Ivančík mal účasť na oboch skutkoch a v oboch prípadoch preukázal vysoký stupeň surovosti, cynizmu a neúcty k ľudskému životu. Postupne obete trýznil, zraňoval slovnými prejavmi a naznačoval im zámer usmrtiť ich," povedal predseda senátu NS SR. Pritom podľa neho ani neexistoval "nejaký závažný motív" a obžalovaní vraždili z malicherných dôvodov. Ivančík vo svojom odvolaní tvrdil, že s prvou vraždou, teda s vraždou Melušovej, nemá nič spoločné a usvedčuje ho iba Budinský. Poukazoval na nesúlad jeho výpovede s iným dôkazmi a časové nezrovnalosti. Tvrdil, že Melušovú zavraždil Budinský a že on sám bol celú osudnú noc na diskotéke. Budinský zase tvrdil, že na surovej bitke sa nezúčastnil, iba sa prizeral.
Za smrť Pušku nesú podľa Ivančíkovho odvolania zodpovednosť všetci obžalovaní, avšak nie je ustálené, kto v akej miere. Jeho obhajca navrhol súdu, aby Ivančíka v prvom bode obžaloby súd oslobodil a v druhom primerane potrestal za ublíženie na zdraví. NS SR potvrdil rozsudok banskobystrického Krajského súdu o trestoch deväť a 13 rokov vo väzení so stredným stupňom stráženia pre Budinského a Škodu 20. októbra tohto roka. Oboch odviedla justičná stráž z budovy súdu rovno do väznice. Budinský bol v čase spáchania skutku ešte mladistvým, v minulosti tvrdil, že sa ho Ivančík snažil zavraždiť. Podľa súdu mali Ivančík a Budinský na jar 2002 trýznivým spôsobom zavraždiť 18-ročnú Editu Melošovú. Približne dva týždne po prvej vražde, už za asistencie Škodu, usmrtili aj 18-ročného Miroslava Pušku, zvaného Džibe. K vražedným útokom došlo v izbe rodinného domu, ktorý po starých rodičoch užíval Ivančík.
Obete zakopali v záhrade pri dome, v ktorom ich zavraždili. Rovesníkov útočníci dobili na smrť rukami a kopancami, po ležiacom Puškovi mal Ivančík aj poskákať. Ešte predtým mu mali dať inzulín, ktorý v dome našli po starej mame. Ivančík dokonca už pravdepodobne mŕtvemu Puškovi vyzul tenisky, pretože sa mu zdali lepšie ako tie jeho so slovami "on ich už nebude potrebovať". Telá zavraždených mladých ľudí našli v októbri 2003 až po tom, čo jeden z obžalovaných to povedal priateľke. Donieslo sa to Puškovmu otcovi a ten zalarmoval políciu. Na Melušovej sa vyvŕšili údajne preto, že oznámila rodičom niektorých dievčat, že chodia na návštevy k Ivančíkovi, ktorý nemal dobrú povesť. Puška údajne zbil predtým Ivančíkovho nevlastného brata a zo schodov zhodil jeho sestru, preto mu chceli dať príučku. Nechajte si posielať ranný prehľad najdôležitejších správ e-mailom